Cuneiform Tablet CCT 2 15 (BM 113309)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na PUZUR₄-a-šur qí-bi₄-ma um-ma il₅-we-da-ku-ma a-dí i pá-ni-tim áš-pu-ra-ku-ni um-ma a-na-ku-ma KÙ.BABBAR 40 ma-na a-kà-na-ak-ma ú-šé-ba-lá-kum i-nu-mì a-lá-ḫi-nu-um e-ri-iš-tám e-ri-ší-ni um-ma šu-nu-ma 1 GÚ AN.NA a-na ITU.KAM nu-šé-ṣa-a-kum ú a-na-ku a-na a-ni-a-tim a-tí-ki-il₅-ma a-dí ma-lá ú šé-ni-šu i-na na-áš-pé-er-tí-a al-pu-ta-kum a-ni im-ta-tal-ú-ni-ni sú-sá-a DUMU i-ṣí-ḫi-im a-gu₅-ur-ma ú iš-té-en₆ i ṣú-ḫa-ri iš-tí-šu a-na ṣé-ri-šu áš-ta-pá-ar ki-ma ṭup-pé-e-kà áš-me-ú lá-qé-pá-am a-ṣé-ri-šu a-ṭá-ra-ad a-bi a-ta KÙ.BABBAR pa-ni-am-ma lu ku-a-um lu i-a-um a-kà-na-ak-ma iš-tí lá-qé-pí-im ú-šé-ba-lá-kum a-bi a-ta a-dí 10 u₄-me-e lá ta-šu-uš me-eḫ-ra-am ša ú-ṭí-tí-kà šu-ba-al-ki-it-ma šé-bi-lam a-na-kam DUMU šu-nu-nu me-eḫ-ra-am ùḫ-ta-li-iq ṭup-pá-am ša DAM.GÀR DUMU a-ni-nim bu-za-zu lu-šé-tí-qám